ПРОГРАМ

ДОДЕЛЕ БЕСПОВРАТНИХ СРЕДСТАВА ЗА ПОДРШКУ РАЗВОЈА ПРИВРЕДНИХ АКТИВНОСТИ У СЕОСКИМ СРЕДИНАМА НА ТЕРИТОРИЈИ РЕПУБЛИКЕ СРБИЈЕ ЗА 2024. ГОДИНУ

1. ПРЕДМЕТ ПРОГРАМА

Програмом доделе бесповратних средстава за подршку развоја привредних активности у сеоским срединама на територији Републике Србије за 2024. годину (у даљем тексту: Програм), утврђује се процедура доделе и начин коришћења бесповратних средстава.

Средства намењена за реализацију Програма обезбеђенa су чланом 8. Закона о буџету Републике Србије за 2024. годину („Службени гласник РС”, бр. 92/23 и 79/24) у оквиру Раздела 35 - Министарство за бригу о селу, Програм 0110 - Планирање и спровођење политике развоја села, Функција 110 - Извршни и законодавни органи, финансијски и фискални послови и спољни послови, Програмска активност 0002 - Подршка развоју задругарства и покретању привредних активности на селу, Економска класификација 463 - Трансфери осталим нивоима власти, у укупном износу од 50.000.000,00 динара. Програмом су утврђени циљ, подносилац пријаве на јавни конкурс, финансијски оквир, намена средстава, услови за учешће на јавном конкурсу, неопходна документација, критеријуми за доделу бесповратних средстава, начин објављивања јавног конкурса и достављања пријава, комисија за оцену и контролу реализације пројекта, закључење уговора и праћење реализације Програма.

Бесповратна средства за набавку добара из става 1. ове главе додељиваће се као државна помоћ мале вредности - de minimis, у складу са Уредбом о правилима и условима за доделу помоћи мале вредности (de minimis помоћи) („Службени гласник РС”, број 23/21).

Изрази којима се у Програму означавају лица односе се подједнако на лица мушког и женског пола без обзира на то у којем су граматичком роду изражени.

1. ЦИЉ ПРОГРАМА

Општи циљ Програма је подршка развоја привредних активности у сеоским срединама, чиме се омогућава ефикасније коришћење потенцијала за одрживи економски и друштвени напредак сеоских средина у Републици Србији.

Специфични циљеви Програма су:

* развој предузетништва у сеоским срединама;
* креирање нових радних места и очување постојећих;
* развој локалне заједнице;
* стварање услова сеоском становништву да користи различите видове услуга;
* развијање личних потенцијала предузетника;
* успоравање економских миграција из сеоских средина;
* повећање животног стандарда сеоског становништва.

1. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс је јединица локалне самоуправе.

Свака јединица локалне самоуправе може конкурисати само једном пријавом.

Након доделе средстава, јединица локалне самоуправе је у обавези да распише јавни конкурс за доделу бесповратних средстава предузетницима који су уписани у одговарајући регистар, који води Агенција за привредне регистре, до 31. децембра 2023. године.

Седиште пословања предузетника мора бити регистровано на територији јединице локалне самоуправе која расписује јавни конкурс.

Предузетник је у обавези да реализује пројекат у сеоској средини, односно у насељеном месту изван градског, општинског седишта и приградског насеља те јединице локалне самоуправе.

1. ФИНАНСИЈСКИ ОКВИР

Бесповратна средства се одобравају у висини до 3.600.000,00 динара.

Додељена бесповратна средства биће пренета јединици локалне самоуправе након закључења уговора о додели бесповратних средстава између Министарства за бригу о селу (у даљем тексту: Министарство) и јединице локалне самоуправе. Бесповратна средства се уплаћују јединици локалне самоуправе, у року предвиђеном уговором о додели бесповратних средстава на подрачун за текуће наменске трансфере у ужем смислу, од Републике нижем нивоу власти.

Максимални износ бесповратних средстава који јединица локалне самоуправе на основу јавног конкурса може доделити по пројекту предузетника износи до 1.200.000,00 динара.

1. НАМЕНА СРЕДСТАВА

Бесповратна средства су намењена за финансирање пројеката предузетништва у сеоским срединама, односно у насељеним местима, изван градског, општинског седишта и приградског насеља.

Пројектне активности предузетника могу обухватити набавку нових машина и опреме за обављање занатских, производних и услужних делатности у складу са регистрованом делатношћу предузетника.

Бесповратна средства нису намењена за:

1. примарну пољопривредну производњу, осим опреме за паковање, сортирање, прераду и сл;
2. производњу дуванских производа;
3. изградњу, адаптацију и реконструкцију објеката;
4. опремање угоститељских објеката;
5. набавку потрошног материјала;
6. саобраћај и транспорт;
7. покривање трошкова који су у вези са набавком опреме као што су: царински и административни трошкови, трошкови шпедиције, складиштења и др.;
8. покривање трошкова који су у вези са одобравањем и спровођењем банкарског кредита, односно финансијског лизинга, као што су трошкови: камате, кредитног бироа за кориснике, курсних разлика и сл;
9. консултантске, маркетиншке, рачуноводствене услуге, као и истраживања тржишта, набавке софтвера и др;
10. организовање игара на срећу, лутрија и сличних делатности;
11. производњу и промет свих производа, који се према прописима Републике Србије или потврђеним међународним споразумима, сматрају забрањеним;
12. рефундацију средстава за већ набављену (авансирану, плаћену или испоручену) опрему;
13. за остале намене које нису наведене у ставу 2. ове главе.
14. УСЛОВИ ЗА УЧЕШЋЕ НА ЈАВНОМ КОНКУРСУ

Право учешћа на јавном конкурсу има подносилац пријаве који испуњава следеће услове:

1. да је поднео електронски попуњен образац (образац пријаве се преузима на званичној интернет страници Министарства [www.mbs.gov.rs](http://www.mbs.gov.rs));
2. да рачун подносиоца пријаве није у блокади почевши од 1. јануара 2024. године.

Услов из става 1. тачка 2. ове главе Комисија за оцену и контролу реализације пројекта (у даљем тексту: Комисија), ће по службеној дужности утврдити увидом у податке Народне банке Србије.

1. НЕОПХОДНА ДОКУМЕНТАЦИЈА

Документација која се доставља приликом подношења пријаве на јавни конкурс:

Образац пријаве са пројектом у прилогу – електронски попуњен и потписан од стране градоначелника/председника општине.

1. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Критеријуми за доделу бесповратних средстава:

1. степен развијености јединице локалне самоуправе у складу са прописима којима се уређује регионални развој (до 25 бодова);
2. локација јединице локалне самоуправе у пограничним подручјима (15 бодова): у случају да се јединица локалне самоуправе налази у пограничном подручју - 15 бодова, у случају да се јединица локалне самоуправе не налази у пограничном подручју - 0 бодова;
3. усклађеност пројекта са општим и специфичним циљевима из ове уредбе (до 40 бодова).
4. НАЧИН ОБЈАВЉИВАЊА ЈАВНОГ КОНКУРСА И ДОСТАВЉАЊА ПРИЈАВА

Министарство ће након ступања на снагу ове уредбе, расписати јавни конкурс који ће бити објављен на интернет страници Министарства www.mbs.gov.rs. Рок за подношење пријава биће наведен у тексту јавног конкурса.

Прецизно и тачно попуњена пријава шаље се препорученом пошиљком на адресу Министарства за бригу о селу, Булевар Михајла Пупина 2а, 11070 Нови Београд или се доставља предајом на писарницу на тој адреси.

Пријаве се предају у затвореној и запечаћеној коверти са назнаком „Пријава на конкурс за доделу бесповратних средстава за подршку развоја привредних активности у сеоским срединама на територији Републике Србије - НЕ ОТВАРАТИ”, са пуним називом и адресом пошиљалаца на полеђини коверте.

1. КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Утврђивање испуњености услова као и оцењивање пријава врши Комисија коју образује министар решењем.

Комисија оцењује пријаве на основу критеријума утврђених Програмом, проверава формалну исправност докумената, као и испуњеност услова за учешће на јавном конкурсу, на основу којих ће бити формирана ранг листа.

У случају да је пријава непотпуна у погледу потребне документације, подносилац пријаве ће бити обавештен електронском поштом да у року од осам дана допуни пријаву. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на јавни конкурс.

Комисија ће одбацити пријаву као непотпуну ако подносилац пријаве не изврши допуну пријаве у року из става 3. ове главе или ако пријава није допуњена у складу са обавештењем.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија неће разматрати неблаговремене пријаве (пријаве које су поднете након рока предвиђеним у тексту јавног конкурса).

Уколико две или више пријава имају исти број бодова, предност ће имати пријава која је раније предата поштанској служби или писарници Министарства.

Коначну одлуку о додели бесповратних средстава доноси министар решењем, на предлог Комисије, у складу са утврђеним критеријумима и ранг листом.

1. ЗАКЉУЧЕЊЕ УГОВОРА

На основу решења о додели бесповратних средстава Министарство и јединица локалне самоуправе закључиће уговор којим се уређују међусобна права и обавезе.

Јединица локалне самоуправе је у обавези да се придржава свих уговорних обавеза, као и инструкција за спровођење јавног конкурса за доделу бесповратних средстава предузетницима у сеоским срединама, нарочито у погледу текста јавног конкурса, услова за доделу бесповратних средстава, критеријума за одабир пројеката, намене средстава као и свих рокова за реализацију својих уговорних обавеза.

Уколико јединица локалне самоуправе нe приступи закључењу уговора из става 1. ове главе, министар, на предлог Комисије, поништава решење.

У случају из става 3. ове главе, министар, на предлог Комисије, доноси решење о додели бесповратних средстава јединици локалне самоуправе која је следећа на ранг листи пријава које испуњавају формално-правне услове.

Јединица локалне самоуправе је у обавези да распише јавни конкурс за доделу бесповратних средстава предузетницима у року од 45 дана од дана закључивања уговора са Министарством.

У случају новонасталих околности које отежавају или онемогућавају реализацију уговора, спровођење јавног конкурса или отежавају наменску употребу додељених бесповратних средстава, јединица локалне самоуправе је у обавези да обавести Министарство и упути писани образложени захтев за измену уговора. Комисија одлучује о оправданости захтева, а министар, на предлог Комисије, доноси одговарајуће решење.

1. ПРАЋЕЊЕ РЕАЛИЗАЦИЈЕ ПРОГРАМА

Министарство и Комисија могу вршити контролу реализације свих пројектних активности и наменског трошења бесповратних средстава, од стране јединица локалне самоуправе и од стране предузетника.

Уколико се у поступку контроле утврди одступање од уговорних одредби, Министарство раскида уговор, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Након реализације својих уговорних обавеза, јединица локалне самоуправе је у обавези да поднесе Министарству извештај о реализацији са пратећом документацијом о наменском и законитом утрошку средстава, најкасније у року од шест месеци од дана потписивања уговора са Министарством.

Министарство ће у оквиру извештаја о раду доставити Влади резултате спроведеног Програма.